विश्वसनीय अकादमिक संस्थानों का मजाक उड़ाने से भारत अलग पड़ेगा
हार्वर्डविश्वविद्यालय के एक छात्र ने प्रधानमंत्री नरेंद्र मोदी को चिट्ठी लिख कर संस्थान को लेकर उनके हालिया तंज पर ऐतराज जताया है। उन्होंने कहा कि अर्थशास्त्रियों और विश्वसनीय अकादमिक संस्थानों का मजाक उड़ाने से भारत दुनिया से सिर्फ अलग-थलग ही पड़ेगा। हार्वर्ड विश्वविद्यालय में लोक नीति में मास्टर डिग्री का पाठ्यक्रम कर रहे चंडीगढ़ निवासी प्रतीक कंवल की चिट्ठी ऑनलाइन जारी की गई और यह वायरल हो गई है।
मोदी ने पिछले हफ्ते उत्तर प्रदेश में एक चुनाव रैली में ये टिप्पणियां की थी। जीडीपी के ताजा आंकड़ों के साथ उन्होंने पिछले हफ्ते अर्थशास्त्रियों और पूर्व प्रधानमंत्री मनमोहन सिंह पर तंज किया था। इन्होंने कहा था कि केंद्र के नोटबंदी के फैसले के चलते वृद्धि दर कम रहेगी। उन्होंने कहा था, ‘बड़े विद्वान, कुछ हार्वर्ड से, कुछ ऑक्सफोर्ड से...कुछ ने कहा है कि जीडीपी में दो फीसदी की गिरावट (नोटबंदी के बाद) आएगी जबकि अन्य ने चार फीसदी की गिरावट की बात कही, लेकिन देश ने देख लिया कि हार्वर्ड के लोग क्या सोचते हैं और कड़ी मेहनत करने वाले लोग क्या सोचते हैं।’ कंवल ने कहा कि प्रधानमंत्री की टिप्पणियां उनके जैसे भारतीयों को दूर करेंगी जो विदेश में पढ़ाई के बाद स्वदेश लौटना चाहते हैं।
hin_Deva hin_Deva hin_Deva